ÚRAD VLÁDY SLOVENSKEJ REPUBLIKY
       sekcia vládnej legislatívy   				

Na rokovanie vlády SR
Dňa 27. februára 2002
K číslu: 1266/2002
K bodu: 6 

S T A N O V I S K O

k návrhu nariadenia vlády Slovenskej republiky, ktorým sa vyhlasuje Národný park Veľká Fatra

I.

Návrh nariadenia vlády Slovenskej republiky, ktorým sa vyhlasuje Národný park Veľká Fatra predkladá na rokovanie vlády Slovenskej republiky minister životného prostredia SR László Miklós ako iniciatívny materiál.

II.

Cieľom predloženého nariadenia vlády je v súlade so splnomocňovacím ustanovením § 12 ods. 2 a § 14 ods. 1 a 6 zákona Národnej rady Slovenskej republiky č. 287/1994 Z.z. o ochrane prírody a krajiny vyhlásiť územie ďalšieho národného parku, a to Národného parku Veľká Fatra a jeho ochranné pásmo. 
Vyhlasované územie Národného parku Veľká Fatra je rozsahom menšie ako súčasné územie Chránenej krajinnej oblasti Veľká Fatra, vyhlásenej Vyhláškou Ministerstva kultúry Slovenskej socialistickej republiky č. 8/1974 Zb., ktorou sa vyhlasuje Chránená krajinná oblasť Veľká Fatra v znení zákona Národnej rady Slovenskej republiky č. 287/1994 Z.z.. Uvedená vyhláška sa predkladaným nariadením vlády zrušuje.

III.
Predkladané nariadenie vlády bolo prerokované Legislatívnou radou vlády SR 26. januára 1999, ktorá odporučila vláde tento návrh s pripomienkami schváliť. K prerokovaniu návrhu nariadenia vládou Slovenskej republiky však nedošlo z dôvodu, že v roku 1999 chýbala právna úprava spôsobu výpočtu a úhrady majetkovej ujmy vzniknutej obmedzením bežného hospodárenia na pozemkoch, ktoré sú v národnom parku a v jeho ochranných pásmach. Nariadenie vlády Slovenskej republiky o spôsobe výpočtu a úhrady majetkovej ujmy vzniknutej obmedzením bežného hospodárenia na pozemku, ktorý nie je vo vlastníctve štátu bolo publikované v Zbierke zákonov Slovenskej republiky pod číslom 24/2002 Z.z. a umožňuje prijatie tejto právnej úpravy. Naviac vláda Slovenskej republiky na svojom zasadnutí 13. februára 2002 schválila na návrh Ministerstva životného prostredia SR obdobné nariadenie, a to nariadenie vlády Slovenskej republiky, ktorým sa vyhlasuje Národný park Slovenský Kras.
	
III.

Sekcia vládnej legislatívy Úradu vlády SR konštatuje, že predkladateľ           do predloženého znenia návrhu nariadenia vlády Slovenskej republiky, ktorým sa vyhlasuje Národný park Veľká Fatra zapracoval pripomienky a odporúčania Legislatívnej rady vlády SR, a preto odporúča vláde Slovenskej republiky návrh nariadenia vlády  s ch v á l i ť   v predloženom znení.

Bratislava 22. februára 2002 
Vypracovala: B. Malecká

     Štefan  G r m a n
    generálny riaditeľ
sekcie vládnej legislatívy